**Hullun hatuntekijän teekutsut (Alicen seikkailut ihmemaassa, luku 7).**

Kutsut mahdollistavat monenlaisten sanataidemenetelmien kokeilun eri-ikäisten kanssa sekä erilaisen tavan vinkata klassikkoteosta. Kutsujen puitteita voi visualisoida esimerkiksi riippuvilla hatuilla katossa, valkoisilla pöytäliinoilla ja teetarjoilulla.

Kutsujen alussa voidaan lyhyesti tarkentaa, millaisesta kirjaklassikosta on kyse:

<http://www.jyu.fi/taiku/aikajana/kirjallisuus/ki_mo_ihmemaa.htm>

Kirjan miljöönä on Kello viiden tee (liitteessä mukana lyhyt teksti teen taustoista ja teehetkestä)

Teoksessa kerrotaan **arvoitusperinteestä**, jossa voi hyödyntää esimerkiksi ensimmäisellä kerralla esiteltyä arvoituskalojen ongintaa tai Alias-tyylistä sananselitystä (henkilö nostaa lapun, jossa on jokin sana, jonka hänen pitää selittää synonyymeillä muille. Oikean vastauksen arvannut saa pisteen.)

Teoksessa kerrotaan ”Tuiki, tuiki, tupakkirulla, et kai aio tänne tulle?” sanoilla **laulumuunnelmasta**. Osallistujat sanoittavat Tuiki, tuiki tähtönen -kappaleen uusilla sanoilla. Aiheena on omalla alkukirjaimella tuotu eväs (Antti niin kuin Aakkoskarkit).

**Aakkoskarkkilaulu-esimerkki:**

Avaa, avaa aakkoset

herkut, maukkaat, makoisat.

Suuhun nami naukkaise,

ota toinen, puraise.

Avaa, avaa aakkoset,

herkut maukkaat makoisat.

Syntyneistä toteutuksista tehdään rap. Ryhmä jaetaan kolmeen osaan. Yksi osa hokee laulun alussa olevaa hokemaa, kuten ”Aakkos, aakkos” tai ”Avaa, avaa”. Toinen osa on basso-ääni, joka antaa rytmiä, kuten ”tuftuf-tuftuf” ja kolmas osa laulaa sanoilla ja oikealla sävelellä.

Toteutus kannattaa ensin harjoitella Tuikituiki-tähtönen-sanoilla:

1. osa: ”Tuiki, tuiki”
2. osa: ”tsutsu-tsutsu”
3. osa: ”tuiki, tuiki, tähtönen, iltaisin sua katselen”

Teoksessa kerrotaan **tarinankerronnasta**. Yksinkertainen tapa toteuttaa kirjan hengen mukaista nonsense-kerrontaa, on jakaa osallistujille sana tai kaksi paperilapulla. Omalla vuorollaan täytyy jatkaa tarinaa ja käyttää sanaa osana muodostuvaa tarinaa.

Sanoja voi olla esimerkiksi nämä:

RUUVIMEISSELI

JÄÄHDYTINNESTE

APRIKOOSIHILLO

NORSUPARAATI

POIKAMIES

ANNOSTELUMITTA

HOIVAVIETTI

LIKÖÖRI

HANNATÄDINKAKKU

SIIVILÄ

SOIHTU

MIKROKUITULIINA

HÄNNYSTELIJÄ

ONGELMALÄHTÖINEN

JÄÄKAAPPI-PAKASTIN

LAHJANARU

VERENPAINEMITTARI

VÄLILYÖNTINÄPPÄIN

ONNENKANTAMOINEN

TEKOHENGITYS